Geskiedkundige sege vir Exeter Chiefs | Netwerk24
'n Strafdoel in die doodsnikke deur Joe Simmonds het die Exeter Chiefs se sege in die eindstryd van die Kampioenebeker-reeks bo alle twyfel gestel.
Exeter Chiefs se senter Henry Slade duik oor vir sy span se vierde drie. Foto: Getty Images
Die Engelse het Racing 92 Saterdag met 31-27 in Bristol geklop. Met die sege het hulle 'n eerste keer daarin geslaag om die reeks te wen.
Maar die wenspan moes teen die einde behoorlik walgooi. Teen rustyd was hy met 21-12 voor, danksy drieë deur die voorspelers Luke Cowan-Dickie, Sam Simmonds en Harry Williams. Simon Zebo en Juan Imhoff het in die eerste helfte vir Racing 92 agter die doellyn gaan kuier om hul span binne trefafstand te hou.
Maar toe skop die Racing 92 in die tweede helfte behoorlik vas, met Zebo wat 'n tweede keer oorgeduik het en Camile Chat wat ook gaan druk het.
In die laaste nege minute het Exeter Chiefs net 14 spelers op die veld gehad, nadat Tomas Francis koelkas toe gestuur is. Die Franse span het op die aanval geboer, maar Exeter Chiefs het verwoed verdedig – met Simmonds se strafdoel die laaste spyker in Racing 92 se doodskis.
Exeter kom aanstaande naweek in die eindstryd van die Engelse Premierliga teen Wasps te staan. – Reuters